遊洞霄
作者：李彙
朝代：宋

paragraphs: 至真方域古今傳，琳館興從漢武年。
石作雙門何突兀，山爲九鎖自迴環。
仙人隱跡留中路，處士靈壇閟遠巔。
甘潔三泉齊湧地，崢嶸一柱獨擎天。
群峯繚繞更相挹，五洞縈迂暗接連。
當日高崖曾虎伏，于今深穴有龍眠。
茂林葱鬰曾鳴鳳，邃宇清虛每聚仙。
地貯金丹藏箬下，芝翻白鼠走巖前。
宮隨劫火雖灰矣，境異塵寰尚儼然。
稍待昇平名遂後，便來居此結良緣。